Benɛ nyɛ nine su Mawu munyu ɔ . . . nɔ ɔ, nyɛ pɛtɛ he, . . . kaa Mawu munyu, kaa bɔ nɛ e ji ngɛ anɔkuale mi ɔ.—1 Tɛs. 2:13.
Yehowa sɔmɔli ngɛ bu nɛ mi kuɔ kɛ ha Baiblo ɔ nɛ ji Mawu nitsɛ e womi ɔ. Akɛnɛ wa yi mluku he je ɔ, be komɛ ɔ, a daa Ngmami ɔ nɔ kɛ tsɔseɔ wɔ. Kɛ wa peeɔ wa ní ngɛ tsɔsemi nɛ ɔ he ha kɛɛ? Mo susu Evodia kɛ Sintika nɛ a ji Kristofohi nɛ a hi si ngɛ kaseli ɔmɛ a be ɔ mi ɔ he nɛ o hyɛ. Baiblo ɔ tsɔɔ kaa pɛ sɛ yi nɛ ɔmɛ a kpɛti, se e tsɔɔ we nɔ́ nɛ kɛ pɛ nɛ ɔ ba. Nyagbahi nɛ te si ngɛ Evodia kɛ Sintika a kpɛti ɔ ma nyɛ ma puɛ tue mi jɔmi nɛ ngɛ asafo ɔ mi ɔ. Paulo wo mɛ ga kaa a dla a kpɛti konɛ tue mi jɔmi nɛ ba. Baiblo ɔ tsɔɔ we kaa a kɛ ga womi nɛ ɔ tsu ní loo a kɛ tsu we ní, se eko ɔ, nyɛmimɛ yi nɛ ɔmɛ kɛ ga womi nɛ bɔfo Paulo je suɔmi mi nɛ e kɛ ha mɛ ɔ tsu ní. (Filip. 4:2, 3) Mwɔnɛ ɔ hu ɔ, haomihi kaa jã ma nyɛ maa ngɔ mi gbami kɛ ba Yehowa we bi a kpɛti ngɛ a we asafo ɔmɛ a mi. Se ke waa kɛ ga womi nɛ ngɛ Mawu Munyu nɛ ji Baiblo ɔ mi ɔ tsu ní ɔ, wa ma nyɛ ma tsu nyagba nɛ ɔmɛ a he ní, aloo wa maa tsi a nya. Ke wa ngɛ bu nɛ mi kuɔ kɛ ha Yehowa nitsɛ e Womi ɔ, waa kɛ blɔ tsɔɔmihi nɛ ngɛ mi ɔ ma tsu ní.—La 27:11. w16.11 3:1-3
Ke haomi ba o nɔ, nɛ o pee gbedee ɔ, e tsɔɔ kaa o he wami pi saasaa.—Abɛ 24:10.
Wa ti nɔ tsuaa nɔ hia he wami womi, titli ɔ, ke e ngɛ wae. Ní tsɔɔlɔ ko nɛ a tsɛɛ lɛ ke Timothy Evans ɔ tsɔɔ kaa, ‘Jokuɛwi hia he wami womi kaa bɔ nɛ tsohi hu hia nyu ɔ. Ke a wo jokuɛ ko he wami ɔ, e haa nɛ e naa kaa se nami ngɛ e he, nɛ nihi a bua jɔ e he.’ Se wa ngɛ je nɛ mi wa mi. Nihi foɔ mɛ nitsɛmɛ pɛ a nɔ́ mi, a nɛ nɔ mɔbɔ, nɛ a wui nɔ he wami. (2 Tim. 3:1-5) Satan Abosiami ngɛ hlae nɛ e wo wa kɔni mi nyu, ejakaa e le kaa ke wa kɔni mi jɔ̃ ɔ, huɛ bɔmi nɛ ngɛ waa kɛ Yehowa wa kpɛti ɔ mi ma gbɔjɔ. Satan bɔ mɔde kaa e ma ha nɛ Hiob kɔni mi nɛ jɔ̃, enɛ ɔ he ɔ, e ha nɛ Hiob kɛ si himi nɛ mi wa kpe. Se Satan yi manye. Hiob ya nɔ nɛ e ye Yehowa anɔkuale. (Hiob 2:3; 22:3; 27:5) Wɔ hu wa ma nyɛ maa hwu kɛ si Abosiami kɛ gu he wami nɛ wa maa wo wa weku li kɛ nyɛmimɛ nɛ waa kɛ mɛ ngɛ asafo ɔ mi ɔ nɔ. Enɛ ɔ ma ha nɛ wa bua maa jɔ ngɛ wa wehi a mi, kɛ Matsɛ Yemi Asa a nɔ, nɛ wa maa hi si slɔkee. w16.11 1:4, 6
[Mawu] tsɛ nyɛ kɛ je diblii mi kɛ ba e la nɛ ngɛ nyakpɛ ɔ he ɔ.—1 Pet. 2:9.
Maa pee jeha 1570 ɔ mi ɔ, nyumu komɛ pee kã, nɛ a bɔni Mawu Munyu ɔ sisi tsɔɔmi kɛ ya gbi nɛ nihi fuu nyɛɔ kaneɔ mi. Benɛ nihi a nine su Baiblo ɔ nɔ ngɛ a je gbi mi ɔ, a bɔni kanemi, nɛ a bɔni sanehi komɛ bimi ke: ‘Jije a ngma ngɛ ngɛ Mawu Munyu ɔ mi kaa a maa tsukɔ yayami peeli a he ngɛ la mi? Jije a ngma ngɛ ngɛ Mawu Munyu ɔ mi kaa, ke nɔ ko gbo ɔ, e sa nɛ a wo osɔfo ko hiɔ konɛ e pee sɔlemi ha lɛ? Nɛ jije hu nɛ a ngma ngɛ kaa a wo nihi osɔfohi loo pope?’ Ngɛ sɔlemi ɔmɛ a blɔ fami ɔ, e ji tɔmi kaa nɔ ko ma bi sane nɛ ɔmɛ. A susu kaa e sɛ nɛ nimli guhi nɛ a tu munyu kɛ si osɔfo ɔmɛ! Enɛ ɔ he ɔ, osɔfo ɔmɛ te si kɛ wo mɛ. Akɛnɛ nyumu kɛ yi komɛ kua sɔlemi ɔmɛ a tsɔɔmi ɔ he je ɔ, sɔlemi ɔmɛ kojo mɛ nɛ a bu mɛ gbenɔ fɔ, nɛ ma nɔ yeli ɔmɛ gbe mɛ. Oti nɛ a kɛ ma a hɛ mi ji kaa a ma ha nɛ nihi nɛ a kpa Baiblo ɔ kanemi, konɛ a ko bi sɔlemi ɔ tsɔɔmi ɔmɛ a he sane. Nɛ a nyɛ pee jã hulɔ. Se kɛ̃ ɔ, nihi bɔɔ komɛ nɛ a ngɛ kã a ha we nɛ Babilon Ngua a nɛ ngɔ mɛ nyɔguɛ. A ba na anɔkuale ɔ nɛ ngɛ Mawu Munyu ɔ mi ɔ, nɛ a suɔ kaa a maa kase níhi fuu! w16.11 4:13